„Ma ei lähe kunagi lavale murtud mehena, isegi kui olen seda olnud, sest keegi ei tule kontserdile, et mind haletseda. Publik ei mõtle, et küll võib tal halb olla. Inimene ostab pileti, et saada rõõmu minu laulust,“ räägib Ott Lepland. Juba viimased kaks aastat on laulja elu määranud suur armastus.
Eesti Laul lendab areenile tärkavate tähtedega, tuletades meelde varasemaid hingestatud hetki. Ott Leplandi „Kuula“ on me kiirel ajastul kui Lutsu „Kevade“, millest ei väsi, ent rohkem kui muusikast räägib Ott oma armastusest, mille sütitas kahe aasta eest kaunis Paula Repp (26).
Kui elus on armastus, on kaks võimalust – kas tõmbad hinge alasti või hoiad tunde omale. Sina oled kaks aastat vaikinud. Miks?
Olen oma elus etapis, kus iseenda laialilaotamine ei ole mulle esmatähtis. Samas ei ole ma kunagi avalikkuse jaoks vaikiv artist olnud, sest ma ei saa endale lubada distantseerumist publikust. Teravik on mul põhiliselt loomingul, aga seda mõnusam on luua, kui oled õnnelikus suhtes.